CELEX: 52015PC0027
Language: mt
Date: 2015-01-29
Title: Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim bejn il-Komunità Ewropea, minn naħa waħda, u l-Gvern tad-Danimarka u l-Gvern Lokali tal-Gżejjer Faeroe, min-naħa l-oħra, f'dak li għandu x'jaqsam mas-sostituzzjoni tal-Protokoll 3 ta' dak il-Ftehim, li jitratta d-definizzjoni tal-kunċett ta' “prodotti oriġinarji” u metodi ta' kooperazzjoni amministrattiva bi protokoll ġdid li, f'dak li għandu x'jaqsam mar-regoli tal-oriġini, jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji

|
			
		
		
		52015PC0027
		
			Proposta għal DEĊIŻJONI TAL-KUNSILL dwar il-pożizzjoni li għandha tiġi adottata f'isem l-Unjoni Ewropea fil-Kunsill ta' Assoċjazzjoni stabbilit mill-Ftehim bejn il-Komunità Ewropea, minn naħa waħda, u l-Gvern tad-Danimarka u l-Gvern Lokali tal-Gżejjer Faeroe, min-naħa l-oħra, f'dak li għandu x'jaqsam mas-sostituzzjoni tal-Protokoll 3 ta' dak il-Ftehim, li jitratta d-definizzjoni tal-kunċett ta' “prodotti oriġinarji” u metodi ta' kooperazzjoni amministrattiva bi protokoll ġdid li, f'dak li għandu x'jaqsam mar-regoli tal-oriġini, jirreferi għall-Konvenzjoni Reġjonali dwar ir-regoli preferenzjali tal-oriġini pan-Ewro-Mediterranji /* COM/2015/027 final - 2015/0019 (NLE) */
			
				
		
		
			
			   	MEMORANDUM TA’ SPJEGAZZJONI
1.           IL-KUNTEST TAL-PROPOSTA
Il-Konvenzjoni Reġjonali dwar ir-regoli
preferenzjali tal-oriġini pan-Ewro-Mediterranji[1]
("il-Konvenzjoni") tistabbilixxi dispożizzjonijiet dwar
l-oriġini ta' prodotti kkummerċjati skont il-Ftehimiet rilevanti
konklużi bejn il-Partijiet Kontraenti. L-UE u r-Renju tad-Danimarka
fir-rigward tal-Gżejjer Faroe ffirmaw il-Konvenzjoni fil-15 ta’ Ġunju
2011.
L-UE u r-Renju tad-Danimarka fir-rigward
tal-Gżejjer Faroe ddepożitaw l-istrumenti tagħhom ta'
aċċettazzjoni għand id-depożitarju tal-Konvenzjoni fis-26
ta' Marzu 2012 u fid-9 ta' Settembru 2013, rispettivament. Minħabba
f'hekk, bl-applikazzjoni tal-Artikolu 10(3) tagħha, il-Konvenzjoni
daħlet fis-seħħ kemm fl-UE u kif ukoll fil-Gżejjer Faeroe u
fl-1 ta' Mejju 2012 u fl-1 ta' Novembru 2013
rispettivament.
L-Artikolu 6 tal-Konvenzjoni jistipula li
kull Parti Kontraenti għandha tieħu miżuri xierqa biex
tiżgura li l-Konvenzjoni tiġi applikata b'mod effettiv. Għal dan
l-għan, il-Kumitat Konġunt stabbilit bil-Ftehim bejn il-Komunità
Ewropea, minn naħa waħda, u l-Gvern tad-Danimarka u l-Gvern Lokali
tal-Gżejjer Faeroe, min-naħa l-oħra[2], għandu jadotta
Deċiżjoni li tissostitwixxi l-Protokoll 3, dwar id-definizzjoni
tal-kunċett ta’ "prodotti oriġinarji" u metodi ta’
kooperazzjoni amministrattiva, bi protokoll ġdid li jirreferi
għall-Konvenzjoni, f'dak kollu li għandu x'jaqsam mar-regoli ta’
oriġini. Il-Kunsill għandu jistabbilixxi l-pożizzjoni li
għandha tittieħed mill-UE fil-Kumitat Konġunt.
2.           RIŻULTATI TAL-KONSULTAZZJONIJIET
MAL-PARTIJIET INTERESSATI U L-VALUTAZZJONIJIET TAL-IMPATT
L-Istati Membri tal-UE ġew infurmati dwar
l-abbozz ta' Deċiżjoni tal-Kunsill fit-Taqsima tal-Oriġini
tal-Kumitat tal-Kodiċi Doganali tat-13 ta' Mejju 2013. Il-Partijiet
Kontraenti għall-Konvenzjoni ġew ikkonsultati l-aħħar waqt
il-laqgħa tal-grupp ta' ħidma Pan-Ewro-Mediterranju tat-22 u t-23 ta'
Ottubru 2014.
Ma kienx hemm bżonn ta' għarfien
espert estern. Barra minn hekk, ma kienx hemm bżonn li ssir valutazzjoni
tal-impatt billi l-adattamenti proposti huma ta' natura teknika u ma jolqtux
is-sustanza tal-protokoll dwar ir-regoli tal-oriġini li jinsab
fis-seħħ bħalissa.
3.           ELEMENTI LEGALI TAL-PROPOSTA
Il-bażi ġuridika għal din
id-Deċiżjoni tal-Kunsill hija l-ewwel subparagrafu tal-Artikolu 207(4),
flimkien mal-Artikolu 218(9) tat-Trattat dwar il-Funzjonament tal-Unjoni
Ewropea.
Il-proposta taqa' taħt il-kompetenza
esklussiva tal-Unjoni. Għalhekk il-prinċipju tas-sussidjarjetà ma
japplikax.
L-istrument li qed jiġi propost:
Deċiżjoni tal-Kunsill.
2015/0019 (NLE)
Proposta għal
DEĊIŻJONI TAL-KUNSILL
dwar il-pożizzjoni li għandha
tiġi adottata f'isem l-Unjoni Ewropea fil-Kunsill ta' Assoċjazzjoni
stabbilit mill-Ftehim bejn il-Komunità Ewropea, minn naħa waħda, u
l-Gvern tad-Danimarka u l-Gvern Lokali tal-Gżejjer Faeroe, min-naħa
l-oħra, f'dak li għandu x'jaqsam mas-sostituzzjoni tal-Protokoll 3
ta' dak il-Ftehim, li jitratta d-definizzjoni tal-kunċett ta' “prodotti
oriġinarji” u metodi ta' kooperazzjoni amministrattiva bi protokoll
ġdid li, f'dak li għandu x'jaqsam mar-regoli tal-oriġini,
jirreferi għall-Konvenzjoni Reġjonali dwar ir-regoli preferenzjali
tal-oriġini pan-Ewro-Mediterranji
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b'mod partikolari l-ewwel subparagrafu
tal-Artikolu 207(4) flimkien mal-Artikolu 218(9) tiegħu,
Wara li kkunsidra l-proposta tal-Kummissjoni
Ewropea,
Billi:
(1)       Il-Protokoll 3 tal-Ftehim
bejn il-Komunità Ewropea, minn naħa waħda, u l-Gvern tad-Danimarka u
l-Gvern Lokali tal-Gżejjer Faroe, min-naħa l-oħra[3] (“il-Ftehim”),
jikkonċerna d-definizzjoni tal-kunċett ta’ “prodotti oriġinarji”
u metodi ta’ kooperazzjoni amministrattiva (“il-Protokoll 3”).
(2)       Il-Konvenzjoni Reġjonali
dwar ir-regoli preferenzjali tal-oriġini pan-Ewro-Mediterranji[4]
("il-Konvenzjoni") tistabbilixxi dispożizzjonijiet dwar
l-oriġini ta' prodotti kkummerċjati skont il-Ftehimiet rilevanti
konklużi bejn il-Partijiet Kontraenti.
(3)       L-Unjoni u r-Renju
tad-Danimarka fir-rigward tal-Gżejjer Faroe ffirmaw il-Konvenzjoni fil-15
ta’ Ġunju 2011.
(4)       L-Unjoni u r-Renju
tad-Danimarka fir-rigward tal-Gżejjer Faroe ddepożitaw l-istrumenti
tagħhom ta' aċċettazzjoni għand id-depożitarju
tal-Konvenzjoni fis-26 ta' Marzu 2012 u fid-9 ta' Settembru 2013
rispettivament. Minħabba f'hekk, bl-applikazzjoni tal-Artikolu 10(3)
tagħha, il-Konvenzjoni daħlet fis-seħħ kemm fl-Unjoni u kif
ukoll fil-Gżejjer Faeroe fl-1 ta' Mejju 2012 u fl-1 ta' Novembru 2013
rispettivament.
(5)       L-Artikolu 6
tal-Konvenzjoni jistipula li kull Parti Kontraenti tieħu miżuri
xierqa biex tiżgura li l-Konvenzjoni tiġi applikata b'mod effettiv.
Għalhekk, il-Kumitat Konġunt stabbilit mill-Ftehim għandu
jadotta Deċiżjoni li tissostitwixxi l-Protokoll 3 bi Protokoll
ġdid li, fir-rigward tar-regoli tal-oriġini, jirreferi
għall-Konvenzjoni.
(6)       Il-pożizzjoni tal-Unjoni
fil-Kumitat Konġunt għandha għalhekk tkun ibbażata fuq
l-abbozz ta’ Deċiżjoni li jinsab mehmuż.
ADOTTA DIN ID-DEĊIŻJONI: 
Artikolu 1
Il-pożizzjoni li għandha tiġi
adottata f'isem l-Unjoni Ewropea fil-Kumitat Konġunt stabbilit mill-Ftehim
bejn il-Komunità Ewropea, minn naħa waħda, u l-Gvern tad-Danimarka u
l-Gvern Lokali tal-Gżejjer Faeroe, min-naħa l-oħra, meta
l-Protokoll 3 ta' dak il-Ftehim, li jitratta d-definizzjoni tal-kunċett
ta' “prodotti oriġinarji” u metodi ta' kooperazzjoni amministrattiva,
jinbidel bi protokoll ġdid li fir-rigward tar-regoli tal-oriġini
jirreferi għall-Konvenzjoni Reġjonali dwar ir-regoli preferenzjali
tal-oriġini pan-Ewro-Mediterranji, għandha tkun ibbażata fuq
l-abbozz tad-deċiżjoni tal-Kumitat Konġunt mehmuż ma' din
id-Deċiżjoni.
Ir-rappreżentanti tal-Unjoni fil-Kumitat
Konġunt jistgħu jaqblu dwar tibdil minuri fl-abbozz
tad-deċiżjoni tal-Kumitat Konġunt, mingħajr
deċiżjoni ulterjuri tal-Kunsill.
Artikolu 2
Id-deċiżjoni tal-Kumitat
Konġunt tiġi ppubblikata f'Il-Ġurnal Uffiċjali
tal-Unjoni Ewropea.
Artikolu 3
Din id-Deċiżjoni tidħol
fis-seħħ fid-data tal-adozzjoni tagħha.
Magħmul fi Brussell,
                                                                       Għall-Kunsill
                                                                       Il-President
[1]               ĠU L 54, 26.2.2013, p. 4.
[2]               ĠU L 53, 22.2.1997, p. 2.
[3]               ĠU L 53, 22.2.1997, p. 2.
[4]               ĠU L 54, 26.2.2013, p. 4.
Abbozz
DEĊIŻJONI Nru … tal-Kumitat KONĠUNT
TAL-UE/ID-DANIMARKA-IL-GŻEJJER FAEROE
ta' 
li tissostitwixxi l-Protokoll 3 tal-Ftehim bejn il-Komunità Ewropea,
min naħa waħda, u l-Gvern tad-Danimarka u l-Gvern Residenti
tal-Gżejjer Faeroe, min-naħa l-oħra, dwar id-definizzjoni
tal-kunċett ta' “prodotti oriġinarji” u l-metodi ta' kooperazzjoni
amministrattiva
Il-Kumitat konġunt
tal-UE/id-Danimarka-il-Gżejjer Faeroe,
Wara li kkunsidraw il-Ftehim bejn
il-Komunità Ewropea, minn naħa waħda, u l-Gvern tad-Danimarka u
l-Gvern Residenti tal-Gżejjer Faeroe, min-naħa l-oħra[1], u b'mod partikolari
l-Artikolu 11 tiegħu,
Wara li kkunsidra l-Protokoll 3 tal-Ftehim
bejn il-Komunità Ewropea, minn naħa waħda, u l-Gvern tad-Danimarka u
l-Gvern Residenti tal-Gżejjer Faeroe, min-naħa l-oħra, dwar
id-definizzjoni tal-kunċett ta' “prodotti oriġinarji” u l-metodi ta'
kooperazzjoni amministrattiva
Billi:
(1)                   
L-Artikolu 11 tal-Ftehim bejn il-Komunità
Ewropea, minn naħa waħda, u l-Gvern tad-Danimarka u l-Gvern Residenti
tal-Gżejjer Faeroe, min-naħa l-oħra (“il-Ftehim”) jirreferi
għall-Protokoll 3 tal-Ftehim (“il-Protokoll 3”) li jistabbilixxi
r-regoli tal-oriġini u jistipula dwar akkumulazzjoni ta’ oriġini bejn
l-Unjoni Ewropea, il-Gżejjer Faroe u Partijiet Kontraenti oħrajn
tal-Konvenzjoni.
(2)                   
L-Artikolu 39 tal-Protokoll 3
jipprovdi li l-Kumitat Konġunt previst fl-Artikolu 31 tal-Ftehim
jista’ jiddeċiedi li jemenda d-dispożizzjonijiet ta’ dan
il-protokoll.
(3)                   
Il-Konvenzjoni Reġjonali dwar ir-regoli
preferenzjali tal-oriġini pan-Ewro-Mediterranji[2] (“il-Konvenzjoni”)
għandha l-għan li b'att legali wieħed, tissostitwixxi
l-protokolli dwar ir-regoli tal-oriġini li jinsabu fis-seħħ
bħalissa fost il-pajjiżi taż-żona pan-Ewro-Mediterranja.
(4)                   
L-Unjoni u r-Renju tad-Danimarka ffirmaw
il-Konvenzjoni fir-rigward tal-Gżejjer Faeroe, fil-15 ta’ Ġunju 2011.
(5)                   
L-Unjoni Ewropea u r-Renju tad-Danimarka
fir-rigward tal-Gżejjer Faeroe ddepożitaw l-istrumenti tagħhom
ta’ aċċettazzjoni għand id-depożitarju ta’ din
il-Konvenzjoni fis-26 ta’ Marzu 2012 u fid-9 ta’ Settembru 2013 rispettivament.
Il-Konvenzjoni daħlet fis-seħħ kemm fl-Unjoni Ewropea kif ukoll
fil-Gżejjer Faeroe fl-1 ta' Mejju 2012 u fl-1 ta' Novembru 2013
ripettivament, b'riżultat tal-applikazzjoni tal-Artikolu 10(3)
tal-Konvenzjoni.
(6)                   
Il-Protokoll 3 għandu għalhekk
jinbidel bi protokoll ġdid li jagħmel referenza
għall-Konvenzjoni.
ADOTTA DIN ID-DEĊIŻJONI:
Artikolu 1
Il-Protokoll 3 tal-Ftehim bejn il-Komunità
Ewropea, minn naħa waħda, u l-Gvern tad-Danimarka u l-Gvern Residenti
tal-Gżejjer Faeroe, min-naħa l-oħra, dwar id-definizzjoni
tal-kunċett ta' “prodotti oriġinarji” u l-metodi ta' kooperazzjoni
amministrattiva, jibidel bit-test stabbilit fl-Anness ta' din
id-Deċiżjoni.
Artikolu 2
Din id-Deċiżjoni tidħol
fis-seħħ fid-data tal-adozzjoni tagħha.
Tibda tapplika minn …
Magħmul fi
                                                                       Għall-Kumitat
Konġunt
                                                                       Il-President
Anness
Protokoll 3
dwar
id-definizzjoni tal-kunċett ta' "prodotti oriġinarji" u
dwar metodi ta' kooperazzjoni amministrattiva
Artikolu 1
Ir-regoli
ta’ oriġini applikabbli
1.         Għall-fini
tal-implimentazzjoni ta’ dan il-Ftehim, l-Appendiċi I u
d-dispożizzjonijiet rilevanti tal-Appendiċi II tal-Konvenzjoni
Reġjonali dwar ir-regoli preferenzjali tal-oriġini
pan-Ewro-Mediterranji, minn hawn’ il quddiem[3]
(il-Konvenzjoni), japplikaw.
2.         Ir-referenzi kollha għal
“ftehim rilevanti” fl-Appendiċi I u fid-dispożizzjonijiet rilevanti
ta’ Appendiċi IItal-Konvenzjoni Reġjonali dwar ir-regoli
preferenzjali ta’ oriġini Pan-Ewro-Mediterranji jiġu interpretati bħala
li jfissru dan il-Ftehim.
Artikolu 2
Soluzzjoni
ta' tilwim
1.         Meta b'rabta mal-proċeduri ta'
verifikazzjoni tal-Artikolu 32 tal-Appendiċi I tal-Konvenzjoni
jinqala' xi tilwim li ma jkunx jista' jissolva bejn l-awtoritajiet doganali li
jkunu qed jitolbu l-verifikau l-awtoritajiet doganali li jkunu responsabbli
għat-twettiq ta' din il-verifika, it-tilwim għandu jitressaq quddiem
il-Kumitat Konġunt.
2.         Fil-każijiet kollha
s-soluzzjoni tat-tilwim bejn l-importatur u l-awtoritajiet doganali
tal-pajjiż importatur isseħħ skont il-leġiżlazzjoni ta'
dak il-pajjiż.
Artikolu 3
Emendi
għall-Protokoll
Il-Kumitat Konġunt jista' jiddeċiedi
li jemenda d-dispożizzjonijiet ta' dan il-Protokoll.
Artikolu 4
L-irtirar
mill-Konvenzjoni
1.         Jekk jingħata avviż
bil-miktub jew mill-Unjoni Ewropea jew mir-Renju tad-Danimarka fir-rigward
tal-Gżejjer Faeroe lid-depożitarju tal-Konvenzjoni dwar l-intenzjoni
tagħhom li jirtiraw mill-Konvenzjoni skont l-Artikolu 9 tagħha,
l-Unjoni Ewropea u r-Renju tad-Danimarka fir-rigward tal-Gżejjer Faeroe immedjatament
jidħlu f'negozjati dwar ir-regoli tal-oriġini għall-iskop
tal-implimentazzjoni ta' dan il-Ftehim.
2.         Dawn ir-regoli tal-oriġini
li jinsabu fl-Appendiċi I u, fejn xieraq, id-dispożizzjonijiet
rilevanti tal-Appendiċi II tal-Konvenzjoni, applikabbli fil-mument ta’
rtirar, jibqgħu japplikaw għal dan il-Ftehim sakemm ma jidħlu
fis-seħħ ir-regoli ta’ oriġini appena nnegozjati. Ir-regoli
tal-oriġini li jinsabu fl-Appendiċi I u, fejn xieraq,
id-dispożizzjonijiet rilevanti tal-Appendiċi II tal-Konvenzjoni,
madankollu, mill-mument tal-irtirar, għandhom jiġu interpretati b'mod
li jippermetti akkumulazzjoni bilaterali bejn l-Unjoni Ewropea u l-Gżejjer
Faeroe biss.
Artikolu 5
Kumulazzjoni tad-dispożizzjonijiet tranżitorji
Minkejja l-Artikoli 16(5) u 21(3)
tal-Appendiċi I tal-Konvenzjoni, fejn l-akkumulazzjoni tinvolvi biss
l-Istati tal-EFTA, il-Gżejjer Faeroe, l-Unjoni Ewropea, it-Turkija u
l-parteċipanti fil-Proċess ta' Stabilizzazzjoni u Assoċjazzjoni,
il-prova tal-oriġini tista' tkun ċertifikat tal-moviment EUR.1 jew
dikjarazzjoni tal-oriġini.
[1]               ĠU L 53, 22.2.1997, p. 2.
[2]               ĠU L 54, 26.2.2013, p. 4.
[3]               ĠU L 54, 26.2.2013, p. 4.